จังหวะเก็บ BANPU หลังราคาร่วง 5% โบรกมองผลงาน Q3 พลิกกำไร 4 พันล. ชูเป้า 12.50 บ.
BANPU ร่วง 5% โบรกชูเป้ากลยุทธ์ 12.50 บาท ลุ้นราคาดีดกลับจากแรงเก็งผลประกอบการงวดไตรมาส 3 ที่คาดว่าจะพลิกมีกำไร 4 พันล้านบาท
BANPU ร่วง 5% โบรกชูเป้ากลยุทธ์ 12.50 บาท ลุ้นราคาดีดกลับจากแรงเก็งผลประกอบการงวดไตรมาส 3 ที่คาดว่าจะพลิกมีกำไร 4 พันล้านบาท
1 พ.ย. 2564

ผู้สื่อข่าวรายงานว่า ราคาหุ้น บริษัท บ้านปู จำกัด (มหาชน) หรือ BANPU ณ เวลา 10:22 น. อยู่ที่ระดับ 10.80 บาท ลบ 0.60 บาท หรือ 5.26% สูงสุดที่ระดับ 11.10 บาท ต่ำสุดที่ระดับ 10.70 บาท ด้วยมูลค่าการซื้อขาย 1.23 พันล้านบาท

ด้านบริษัทหลักทรัพย์ เคทีบีเอสที จำกัด (มหาชน) หรือ KTBST ระบุในบทวิเคราะห์วันนี้ (1 พ.ย.64) ชูเป้ากลยุทธ์ BANPU ที่ 12.50 บาท ลุ้นราคาดีดกลับจากการเก็งผลประกอบการงวดไตรมาส 3/64 ที่เติบโตเช่นเดียวกับราคาถ่านหินที่ยังคงสูง
โดยประเมินว่าผลประกอบการในงวดไตรมาส 3 อยู่ที่ระดับ 4 พันล้านบาท พลิกจากขาดทุนในปีก่อน และเติบโตจากไตรมาสก่อนหน้า ขณะที่ราคาถ่านหินยังทรงตัวในระดับสูงเมื่อเทียบกับปีก่อน
ส่วนดีมานด์การใช้พลังงานทั่วโลกเพิ่มขึ้นต่อเนื่องหลังการเปิดเมืองและกิจกรรมทางเศรษฐกิจ คาดหนุนราคาถ่านหินและก๊าซต่อในปี 2565
อย่างไรก็ตาม ประเมินกำไรสุทธิปี 2564-65 ที่ 1.29 หมื่นล้านบาท และ 1.26 หมื่นล้านบาท เพิ่มขึ้น 19% จากปีก่อน, ลดลง 2.3% จากปีก่อนตามลำดับ